Пенчо Славейков
Алеята е пуста…

chitanka.info

Алеята е пуста. Дъжд ръми.

Ръка в ръка вървехме ний сами.

Отгде се взе пък тоя дъжд! Ядовен,

разперих аз чадърът си дъждовен…

Усмивки тихи, шалав разговор;

кръстосват се, потъват взор во взор.

Ръка в ръка вървиме ние бавно…

А веч дъждат престанал е отдавно!

Полъхва ветрец; слънчицето грей,

и сякаше над нази то се смей —

че, в залиса на разговор любовен,

ний все вървиме под чадър дъждовен.

Издание:

П. П. Славейков, Събрани съчинения в осем тома, том 1. Български писател, С. 1958

П. П. Славейков, Съчинения. Том II. Лирика. Фигура, С. 2003.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.